Schneider CA1
Schneider CA1 (fr. Char Schneider CA1) je bio prvi francuski tenk iz perioda Prvog svjetskog rata. Prvi prototip se pojavio 1915. i predstavljen je francuskom predsjedniku Raymondu Poincaréu 16. juna. Kao i tenk Saint Chamond, Schneider CA1 je za osnovu imao poljoprivredni traktor-gusjeničar Holt. Vozilo ulazi u borbenu upotrebu 1917. godine prilikom tzv. Nivelove ofanzive. Prva upotreba (16. april 1917.) je bila katastrofalna, jer je većina od 130 tenkova uništena od njemačke artiljerije. Njihovi rezervoari za benzin su bili osjetljivi na pogotke. Pokretljivost je bila slaba zbog tijela tenka koje je bilo duže od gusjenica i lako se zabijalo u blato po neravnom terenu. Proizvodnja borbene verzije sa topom je prestala u maju 1917., i dalje su proizvođeni u varijanti za snabdijevanje trupa. Na kraju rata manje od 100 je u upotrebi, od 400 proizvedenih.